CELEX: 52021PC0588
Language: mt
Date: 2021-09-28
Title: Proposta għal REGOLAMENT TAL-KUNSILL dwar l-allokazzjoni tal-opportunitajiet tas-sajd skont il-Protokoll (2021-2026) ta’ Implimentazzjoni tal-Ftehim ta’ Sħubija fis-Settur tas-Sajd Sostenibbli bejn l-Unjoni Ewropea u r-Repubblika Iżlamika tal-Mauritania

IL-KUMMISSJONI EWROPEA
            Brussell, 28.9.2021
            COM(2021) 588 final
            2021/0302(NLE)
            
            Proposta għal
            REGOLAMENT TAL-KUNSILL
            dwar l-allokazzjoni tal-opportunitajiet tas-sajd skont il-Protokoll (2021-2026) ta’ Implimentazzjoni tal-Ftehim ta’ Sħubija fis-Settur tas-Sajd Sostenibbli bejn l-Unjoni Ewropea u r-Repubblika Iżlamika tal-Mauritania
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet u objettivi tal-proposta
            
            
               
                  Il-Ftehim ta’ Sħubija fis-settur tas-sajd (FPA) bejn ir-Repubblika Iżlamika tal-Mauritania u l-Komunità Ewropea ġie ffirmat u daħal fis-seħħ fit-8 ta’ Awwissu 2008 għal perjodu ta’ sitt snin. Minn dak iż-żmien il-Ftehim iġġedded b’mod taċitu. L-aħħar Protokoll ta’ implimentazzjoni tal-FPA, għal perjodu inizjali ta’ erba’ snin (2015-2019), ġie estiż darbtejn, għal perjodu ta’ sena kull darba. Jiskadi fil-15 ta’ Novembru 2021
                     1
                  . Abbażi tad-direttivi tan-negozjar
                     2
                  , il-Kummissjoni Ewropea nnegozjat mal-Gvern tar-Repubblika Iżlamika tal-Mauritania (minn hawn ’il quddiem imsejħa “il-Mauritania”) bil-ħsieb li tikkonkludi Ftehim ġdid ta’ Sħubija fis-settur tas-Sajd Sostenibbli u Protokoll ta’ Implimentazzjoni ma’ dan il-pajjiż f’isem l-Unjoni Ewropea. Fi tmiem dawn in-negozjati, fit-28 ta’ Lulju 2021 in-negozjaturi inizjalaw Ftehim u Protokoll. 
               
               
                  Il-Ftehim il-ġdid ikopri perjodu ta’ sitt snin mid-data tal-applikazzjoni provviżorja stabbilita fl-Artikolu 20 tiegħu, jiġifieri mid-data tal-iffirmar tiegħu miż-żewġ Partijiet. Jista’ jiġġedded bi ftehim taċitu. 
               
               
                  Il-Protokoll ta’ Implimentazzjoni l-ġdid jkopri perjodu ta’ ħames snin mid-data tal-applikazzjoni provviżorja stabbilita fl-Artikolu 19 tiegħu, jiġifieri mid-data tal-iffirmar tiegħu miż-żewġ Partijiet. Jipprevedi klawżola ta’ reviżjoni matul it-tieni sena ta’ applikazzjoni tiegħu bil-ħsieb li l-opportunitajiet tas-sajd u l-kumpens finanzjarju relatat, fejn ikun possibbli, jiġu adattati. 
               
               
                  Il-proposta għandha l-għan li tistabbilixxi l-allokazzjoni tal-opportunitajiet tas-sajd offruti mill-Protokoll bejn l-Istati Membri.
               
            
            
               •Konsistenza mad-dispożizzjonijiet eżistenti fil-qasam ta’ politika
            
            
               
                  L-għan ewlieni tal-Ftehim il-ġdid huwa li jipprovdi qafas aġġornat li jqis il-prijoritajiet tal-Politika Komuni tas-Sajd riveduta u tad-dimensjoni esterna tagħha ħalli titkompla u tissaħħaħ is-sħubija strateġika bejn l-Unjoni Ewropea u r-Repubblika Iżlamika tal-Mauritania fil-qasam tas-sajd.
               
               
                  Il-Protokoll għandu l-għan li lill-bastimenti tal-Unjoni Ewropea jagħtihom opportunitajiet tas-sajd fiż-żona tas-sajd tal-Mauritania skont l-aqwa parir xjentifiku disponibbli u skont ir-riżoluzzjonijiet u r-rakkomandazzjonijiet tal-Kummissjoni Internazzjonali għall-Konservazzjoni tat-Tonn tal-Atlantiku (ICCAT), u tal-Kumitat tas-Sajd għall-Atlantiku Ċentrali tal-Lvant (CECAF) fil-limiti tal-kwantità żejda disponibbli. Il-Kummissjoni Ewropea bbażat il-pożizzjoni tan-negozjati tagħha, fost l-oħrajn, fuq ir-riżultati ta’ evalwazzjoni tal-Protokoll preċedenti (2015-2019) u ta’ evalwazzjoni li tħares lejn il-ġejjieni dwar jekk għandux jiġi konkluż Protokoll ġdid. Dawn l-evalwazzjonijiet saru minn esperti esterni. L-għan huwa wkoll li tissaħħaħ il-kooperazzjoni bejn l-Unjoni Ewropea u r-Repubblika Iżlamika tal-Mauritania ħalli jiġu promossi politika tas-sajd sostenibbli u użu responsabbli tar-riżorsi tas-sajd fiż-żona tas-sajd tal-Mauritania u fl-Oċean Atlantiku, fl-interess taż-żewġ partijiet. Din il-kooperazzjoni se tikkontribwixxi wkoll għall-ħolqien ta’ impjiegi b’kundizzjonijiet ta’ xogħol deċenti, skont il-Konvenzjoni 188 tal-ILO dwar ix-xogħol fis-settur tas-sajd.
               
               
                  Il-Protokoll il-ġdid jipprevedi, matul l-ewwel sentejn tal-applikazzjoni tiegħu, l-istess opportunitajiet tas-sajd offruti mill-Protokoll attwali, ħlief għat-tunnellaġġ ta’ referenza għaż-żewġ kategoriji tat-tonn li għalihom sar aġġustament marġinali. Dawn huma b’mod partikolari l-kategoriji li ġejjin:
               
            
            
               –Kategorija 1 - Bastimenti tas-sajd li jistadu għall-krustaċji ħlief għall-awwista u għall-granċ: 5 000 tunnellata u 15-il bastiment;
            
            
               –Kategorija 2 - Bastimenti tat-tkarkir mingħajr friża u bastimenti tas-sajd bil-konz tal-qiegħ għall-merluzz l-iswed: 6 000 tunnellata u 4 bastimenti;
            
            
               –Kategorija 2a - Bastimenti tat-tkarkir mgħammra bi friża użati għas-sajd għall-merluzz l-iswed: 3 500 tunnellata ta’ merluzz, 1 450 tunnellata ta’ klamar u 600 tunnellata ta’ siċċ għal 6 bastimenti; 
            
            
               –Kategorija 3 - Bastimenti tas-sajd għall-ispeċijiet tal-ħut tal-qiegħ minbarra l-merluzz l-iswed, bi rkaptu ieħor mhux bix-xbieki tat-tkarkir: 3 000 tunnellata u 6 bastimenti;
            
            
               –Kategorija 4 - Bastimenti tas-sajd għat-tonn bit-tartaruni: 14 000 tunnellata (tunnellaġġ ta’ referenza) u 29 bastiment;
            
            
               –Kategorija 5 - Bastimenti tas-sajd għat-tonn bil-qasba u bastimenti tas-sajd bil-konz: 7 000 tunnellata (tunnellaġġ ta’ referenza) u 15-il bastiment;
            
            
               –Kategorija 6 - Bastimenti tat-tkarkir mgħammra bi friża użati għas-sajd għall-ħut pelaġiku: 247 500 tunnellata u 19-il bastiment;
            
            
               –Kategorija 7 - Bastimenti tas-sajd għall-ħut pelaġiku frisk: 15 000 tunnellata (li jitnaqqsu mill-ammont tal-kategorija 6 jekk jintużaw) u 2 bastimenti.
            
         
         
            
               •Konsistenza ma’ politiki oħra tal-Unjoni
            
            
               
                  In-negozjar ta’ Ftehim ġdid ta’ Sħubija fis-Settur tas-Sajd Sostenibbli mal-Mauritania u tal-Protokoll ta’ Implimentazzjoni tiegħu jidħol fil-qafas tal-azzjoni esterna tal-Unjoni mal-pajjiżi Afrikani, tal-Karibew u tal-Paċifiku (imsejħin “il-pajjiżi AKP”) u jqis, b’mod partikulari, l-objettivi tal-Unjoni fil-qasam tal-ħarsien tal-prinċipji demokratiċi, ta’ governanza tajba u tad-drittijiet tal-bniedem.
               
               
                  Fil-każ tal-Mauritania, il-Ftehim ta’ Sħubija għas-Sajd huwa parti minn qafas bilaterali ta’ sħubija usa’ li jkopri diversi oqsma, fosthom il-kooperazzjoni għall-iżvilupp, il-paċi u s-sigurtà, il-governanza tajba, id-drittjiet tal-bniedem, il-migrazzjoni, l-iżvilupp tal-bniedem, it-tkabbir u l-iżvilupp ekonomiċi sostenibbli inkluż l-kundizzjonijiet tax-xogħol, l-ambjent u t-tibdil fil-klima kif ukoll il-politika favur ir-reġjuni ultraperiferiċi.
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               
                  Il-bażi ġuridika hija l-Artikolu 43(3) tat-Trattat dwar il-Funzjonament tal-Unjoni Ewropea (TFUE), li jistabbilixxi li l-Kunsill, fuq proposta tal-Kummissjoni, għandu jadotta l-miżuri dwar l-allokazzjoni tal-opportunitajiet tas-sajd.
               
            
            
               •Sussidjarjetà (għall-kompetenza mhux esklużiva)
            
            
               
                  Il-proposta taqa’ taħt il-kompetenza esklużiva tal-Unjoni Ewropea.
               
            
            
               •Proporzjonalità
            
            
               
                  Il-proposta hija proporzjonata mal-objettiv li jiġi stabbilit qafas ta’ governanza ġuridiku, ambjentali, ekonomiku u soċjali għall-attivitajiet tas-sajd li l-bastimenti tal-Unjoni jwettqu fl-ilmijiet ta’ pajjiżi terzi, kif stabbilit fl-Artikolu 31 tar-Regolament li jistabbilixxi l-politika komuni tas-sajd. Hija tikkonforma ma’ dawk id-dispożizzjonijiet u mad-dispożizzjonijiet dwar l-għajnuna finanzjarja lil pajjiżi terzi stabbiliti fl-Artikolu 32 ta’ dak ir-Regolament.
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Evalwazzjonijiet ex post/kontrolli tal-idoneità tal-leġiżlazzjoni eżistenti
            
            
               
                  Fl-2018, il-Kummissjoni wettqet evalwazzjoni ex post tal-Protokoll 2015-2019 tal-FPA konkluż mal-Mauritania, kif ukoll evalwazzjoni ex ante tat-tiġdid potenzjali tal-Protokoll.
               
               
                  Mill-evalwazzjoni ħareġ li s-settur tas-sajd tal-Unjoni huwa interessat ferm fil-possibbiltà ta’ sajd fil-Mauritania u li t-tiġdid tal-Protokoll huwa fl-interess taż-żewġ Partijiet meta titqies l-importanza tas-sajd għall-ekonomija tal-Mauritania. Barra minn hekk, it-tiġdid tal-Protokoll se jgħin biex jissaħħu l-monitoraġġ, il-kontroll u s-sorveljanza u se jikkontribwixxi għat-titjib tal-governanza tal-attivitajiet tas-sajd fir-reġjun.
               
               
                  Minħabba l-firxa kbira taż-żona tas-sajd li taqa’ taħt il-ġuriżdizzjoni tagħha, għall-Unjoni huwa importanti li żżomm strument li jippermetti kooperazzjoni settorjali mill-qrib ma’ attur ewlieni tal-governanza tal-oċeani fil-livell subreġjonali. It-tisħiħ tar-relazzjonijiet mal-Mauritania jippermetti wkoll li jinħolqu alleanzi fil-qafas tal-ICCAT kif ukoll f’korpi reġjonali oħra, b’mod partikolari s-CECAF. Barra minn hekk, għall-flotta tal-UE dan ifisser li jinżamm l-aċċess għal żona kbira tas-sajd fejn ikunu jistgħu jintużaw strateġiji tal-qbid skont qafas ġuridiku internazzjonali pluriennali. Għall-awtoritajiet tal-Mauritania, l-għan hu li jkomplu jżommu relazzjonijiet mal-Unjoni biex tissaħħaħ il-governanza tal-oċeani, biex jibbenefikaw mill-appoġġ settorjali speċifiku li jipprevedi opportunitajiet ta’ finanzjament pluriennali, u biex jixprunaw l-industrijalizzazzjoni tas-settur ta’ trasformazzjoni tagħhom permezz tal-attività tal-bastimenti, fil-qasam tad-diversifikazzjoni tal-ekonomija tagħhom.
               
            
            
               •Konsultazzjoni mal-partijiet ikkonċernati
            
            
               
                  Bħala parti mill-evalwazzjoni ġew ikkonsultati l-Istati Membri, rappreżentanti tal-industrija, organizzazzjonijiet internazzjonali tas-soċjetà ċivili, kif ukoll l-amministrazzjoni tas-sajd u rappreżentanti tas-soċjetà ċivili tal-Mauritania. Saru wkoll konsultazzjonijiet fil-qafas tal-Kunsill Konsultattiv għall-Flotta ta’ Distanzi Twal.
               
            
            
               •Ġbir u użu tal-għarfien espert
            
            
               
                  Il-Kummissjoni qabbdet konsulent indipendenti jagħmel l-evalwazzjonijiet ex post u ex ante, skont id-dispożizzjonijiet tal-Artikolu 31(10) tar-Regolament li jistabbilixxi l-politika komuni tas-sajd.
               
            
            
               •Valutazzjoni tal-impatt
            
         
         
            
               
                  Ma japplikax.
               
            
            
               4.IMPLIKAZZJONI BAĠITARJA
            
            
               
                  L-abbozz tar-Regolament ma għandu l-ebda impatt fuq il-baġit tal-Unjoni.
               
            
            
               5.ELEMENTI OĦRA
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar
            
            
               
                  Din il-proċedura qed tinbeda b’mod parallel mal-proċeduri marbutin mad-Deċiżjoni tal-Kunsill dwar l-iffirmar, f’isem l-Unjoni, u l-applikazzjoni provviżorja tal-Ftehim ta’ Sħubija fis-Settur tas-Sajd Sostenibbli bejn l-Unjoni Ewropea u r-Repubblika Iżlamika tal-Mauritania u tal-Protokoll ta’ Implimentazzjoni tiegħu, kif ukoll ma’ dawk marbutin mad-Deċiżjoni tal-Kunsill dwar il-konklużjoni tagħhom. Dan ir-Regolament għandu japplika malli jkunu jistgħu jibdew l-attivitajiet tas-sajd skont il-Protokoll, jiġifieri mid-data tal-applikazzjoni provviżorja tal-Protokoll.
               
            
            
               2021/0302 (NLE)
            
            
               Proposta għal
            
            
               REGOLAMENT TAL-KUNSILL
            
            
               dwar l-allokazzjoni tal-opportunitajiet tas-sajd skont il-Protokoll (2021-2026) ta’ Implimentazzjoni tal-Ftehim ta’ Sħubija fis-Settur tas-Sajd Sostenibbli bejn l-Unjoni Ewropea u r-Repubblika Iżlamika tal-Mauritania
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 43(3) tiegħu,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
            
               (1)L-aħħar Ftehim ta’ Sħubija fis-settur tas-sajd bejn il-Komunità Ewropea u l-Mauritania
                  3
               , daħal fis-seħħ fit-8 ta’ Awwissu 2008 u għadu fis-seħħ. L-aħħar Protokoll dwar l-implimentazzjoni tal-Ftehim se jiskadi fil-15 ta’ Novembru 2021. 
            
            
               (2)Fit-8 ta’ Lulju 2019, il-Kunsill awtorizza lill-Kummissjoni biex tiftaħ negozjati mar-Repubblika Iżlamika tal-Mauritania (minn hawn ’il quddiem imsejħa “il-Mauritania”) bl-għan li tikkonkludi Ftehim ġdid ta’ Sħubija fis-Settur tas-Sajd Sostenibbli bejn l-Unjoni Ewropea u l-Mauritania (minn hawn ’il quddiem imsejjaħ il-“Ftehim ta’ Sħubija l-ġdid”) u protokoll ġdid ta’ implimentazzjoni (minn hawn ’il quddiem imsejjaħ il-“Protokoll il-ġdid”).
            
            
               (3)In-negozjati ntemmu b’suċċess permezz tal-inizjalar tal-Ftehim ta’ Sħubija l-ġdid u l-Protokoll il-ġdid fit-28 ta’ Lulju 2021. Il-Ftehim il-ġdid se jissostitwixxi l-Ftehim ta’ Sħubija attwali.
            
            
               (4)Fil-[...], il-Kunsill adotta d-Deċiżjoni (UE) 2021/xxxx
                  4
               , rigward l-iffirmar tal-Ftehim ta’ Sħubija l-ġdid u tal-Protokoll il-ġdid, dment li jiġu konklużi f’data iktar tard.
            
            
               (5)Jenħtieġ li l-opportunitajiet tas-sajd previsti fil-Protokoll il-ġdid jiġu allokati fost l-Istati Membri għall-perjodu kollu tal-applikazzjoni tal-Protokoll.
            
         
         
            
               (6)Jenħtieġ li dan ir-Regolament jidħol fis-seħħ mill-aktar fis possibbli minħabba l-importanza ekonomika tal-attivitajiet tas-sajd tal-Unjoni fiż-żona tas-sajd tal-Mauritania u l-ħtieġa li titnaqqas kemm jista’ jkun l-interruzzjoni ta’ dawn l-attivitajiet.
            
            
               (7)Il-Protokoll il-ġdid se jibda japplika b’mod provviżorju mid-data tal-iffirmar tiegħu sabiex ikunu jistgħu jitkomplew l-attivitajiet tas-sajd tal-bastimenti tal-Unjoni. Għalhekk jenħtieġ li dan ir-Regolament jibda japplika mill-istess data,
            
            
               ADOTTA DAN IR-REGOLAMENT:
            
            
               Artikolu 1
            
            
               L-opportunitajiet tas-sajd stabbiliti fil-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija fis-Settur tas-Sajd Sostenibbli bejn l-Unjoni Ewropea u r-Repubblika Iżlamika tal-Mauritania, għall-perjodu 2021-2026 (minn hawn ’il quddiem imsejjaħ il-“Protokoll”), għandhom jitqassmu fost l-Istati Membri kif ġej:
            
            
               (1)Kategorija 1 - Bastimenti tas-sajd li jistadu għall-krustaċji ħlief għall-awwista u għall-granċ:
            
            
               Spanja
                     4 150 tunnellata
            
            
               L-Italja
                     
                     600 tunnellata
            
            
               Il-Portugall
                     250 tunnellata
            
            
               F’din il-kategorija, fi kwalunkwe waqt jista’ jkun hemm għadd massimu ta’ 15-il bastiment fl-ilmijiet tal-Mauritania;
            
            
               (2)Kategorija 2 - Bastimenti tat-tkarkir (mingħajr friża) u bastimenti tas-sajd bil-konz tal-qiegħ għall-merluzz l-iswed:
            
            
               Spanja
                     6 000 tunnellata
            
            
               F’din il-kategorija, fi kwalunkwe waqt jista’ jkun hemm għadd massimu ta’ 4bastimenti fl-ilmijiet tal-Mauritania;
            
            
               (3)Kategorija 2a - Bastimenti tat-tkarkir (mgħammra bi friża) użati għas-sajd għall-merluzz l-iswed:
            
            
               Spanja:
            
            
               Merluzz iswed
                     3 500 tunnellata
            
            
               Klamar
                     1 450 tunnellata
            
            
               Siċċ
                     600 tunnellata
            
            
               F’din il-kategorija, fi kwalunkwe waqt jista’ jkun hemm għadd massimu ta’ 6 bastimenti fl-ilmijiet tal-Mauritania;
            
            
               (4)Kategorija 3 - Bastimenti tas-sajd għall-ispeċijiet tal-ħut tal-qiegħ minbarra l-merluzz l-iswed, bi rkaptu ieħor mhux bix-xbieki tat-tkarkir:
            
         
         
            
               Spanja
                     3 000 tunnellata
            
            
               F’din il-kategorija, fi kwalunkwe waqt jista’ jkun hemm għadd massimu ta’ 6 bastimenti fl-ilmijiet tal-Mauritania;
            
            
               (5)Kategorija 4 - Bastimenti tas-sajd għat-tonn bit-tartaruni (14 000 tunnellata — tunnellaġġ ta’ referenza):
            
            
               Spanja
                     17-il liċenzja annwali
            
            
               Franza
                     12-il liċenzja annwali;
            
            
               (6)Kategorija 5 - Bastimenti tas-sajd għat-tonn bil-qasba u bastimenti tas-sajd bil-konz (7 000 tunnellata - tunnellaġġ ta’ referenza):
            
            
               Spanja
                     14-il liċenzja annwali
            
            
               Franza
                     liċenzja annwali waħda;
            
            
               (7)Kategorija 6 - Bastimenti tat-tkarkir mgħammra bi friża użati għas-sajd għall-ħut pelaġiku:
            
            
               Il-Ġermanja
                     13 038, 4 tunnellati
                     
            
            
               Franza
                     2 714, 6 tunnellati 
            
            
               Il-Latvja
                     55 966, 6 tunnellati 
            
            
               Il-Litwanja
                     59 837, 6 tunnellati
            
            
               In-Netherlands
                     64 976, 1 tunnellata 
            
            
               Il-Polonja
                     27 106, 6 tunnellati 
            
            
               L-Irlanda
                     8 860, 1 tunnellata
            
            
               Matul il-perjodu ta’ applikazzjoni tal-Protokoll, l-Istati Membri għandu jkollhom l-għadd ta’ liċenzji ta’ tliet xhur li ġej:
            
            
               Il-Ġermanja
                     4
            
            
               Franza
                     2
            
            
               Il-Latvja
                     20
            
         
         
            
               Il-Litwanja
                     22
            
            
               In-Netherlands
                     16
            
            
               Il-Polonja
                     8
            
            
               L-Irlanda
                     2
            
            
               L-Istati Membri għandhom jgħarrfu lill-Kummissjoni jekk ċerti liċenzji jkunu jistgħu jitqiegħdu għad-dispożizzjoni ta’ Stati Membri oħrajn.
            
            
               F’din il-kategorija, fi kwalunkwe waqt jista’ jkun hemm għadd massimu ta’ 19 bastimenti fl-ilmijiet tal-Mauritania;
            
            
               (8)Kategorija 7 - Bastimenti tas-sajd għall-ħut pelaġiku frisk:
            
            
               L-Irlanda
                     15 000 tunnellata
            
            
               F’każ li ma jintużawx, dawn l-opportunitajiet tas-sajd għandhom jiġu ttrasferiti għall-kategorija 6 skont il-metodu għall-allokazzjoni ta’ dik il-kategorija.
            
            
               F’din il-kategorija, fi kwalunkwe waqt jista’ jkun hemm għadd massimu ta’ 2 bastimenti fl-ilmijiet tal-Mauritania.
            
            
               Artikolu 2
            
            
               Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Għandu japplika mid-data tal-iffirmar tal-Protokoll.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 404, 02.12.2020, p. 1.
               
               
                  
                     (2)
                  
                        Adottati tul it-3418 laqgħa tal-Kunsill Agrikoltura u Sajd fit-22 ta’ Ottubru 2015
               
               
                  
                     (3)
                  
                        Ir-Regolament tal-Kunsill (KE) Nru 1801/2006 tat-30 ta’ Novembru 2006 dwar il-konklużjoni tal-Ftehim ta’ Sħubija fis-settur tas-sajd bejn il-Komunità Ewropea u r-Repubblika Iżlamika tal-Mauritania – ĠU L 343, 08.12.2006, p. 1. 
               
               
                  
                     (4)
                  
                        Id-Deċiżjoni (UE) 2021/… tal-Kunsill ta’ …..(ĠU L …, …, p….]